አወዛጋቢው የታብሌት ኮምፒዩተሮች ግዢ ጨረታ በሁለት ኩባንያዎች አሸናፊነት ተጠናቀቀ
በዳዊት እንደሻውለወራት ሲያወዛግብ የነበረውና የታብሌት ኮምፒዩተሮችንና የኤሌክትሪክ ኃይል ማጠራቀሚያ (ፓወር ባንክ) ለመግዛት ሲካሄድ የነበረው ጨረታ፣ በመጨረሻ ሁለት ኩባንያዎች በ663.7 ሚሊዮን ብር አሸናፊ ሆነው እንዲያቀርቡ ሊደረግ ነው፡፡በቀጣዩ ዓመት ለሚደረገው የሕዝብና የቤቶች ቆጠራ 180 ሺሕ ታብሌት ኮምፒዩተሮችንና 125 ሺሕ ፓወር ባንኮችን ለመግዛት ሲከናወን የነበረውን ጨረታ፣ በመጨረሻ ሁዋዌና ሊኖቮ የተባሉት ድርጅቶች አሸንፈዋል፡፡እነዚህ ድርጅቶች ጨረታውን ለማሸነፍ ከሰባት ኩባንያዎች ጋር የተወዳደሩ ሲሆን፣ በመጨረሻም አሸናፊ ሆነው ሊወጡ ችለዋል፡፡የማዕከላዊ ስታትስቲክስ ኤጀንሲን በመወከል በግዥና በብረት ማስወገድ አገልግሎት አማካይነት ከስድስት ወር በፊት የወጣው ዓለም አቀፍ ጨረታ፣ በመጀመሪያው ዙር ሰባት አቅራቢዎች መሳተፋቸው ይታወሳል፡፡ ነገር ግን በቴክኒክ ግምገማው ላይ በተጫራቾች በቀረበው ቅሬታ ጨረታው ተሰርዞ ዳግም አቅራቢዎች እንዲጋበዙ ተደርጓል፡፡በሁለተኛው ዙር ወደ አሥራ ስምንት የሚጠጉ ኩባንያዎች እንዲሳተፉ የተጋበዙ ቢሆንም፣ ዘጠኝ የሚሆኑት ሊሳተፉ ችለዋል፡፡ በጨረታው መጓተት ምክንያት ዕቃዎቹ ይቀርባሉ የተባለበት የጊዜ ገደብ ሊዘገይ ችሏል፡፡ መጀመርያ በነበረው ዕቅድ መሠረት ዕቃዎቹ በግንቦት 2009 ዓ.ም. እንዲቀርቡ ቢታሰብም ሳይሳካ ቀርቷል፡፡ አገልግሎቱ በመጨረሻ ባደረገው የቴክኒክ ግምገማ ሌኖቮና ሁዋዌ ወደ ፋይናንስ ዙር እንዲያልፉ ውሳኔ ሰጥቷል፡፡ በዚህ ውሳኔ በተመሳሳይ ወደ ፋይናንስ ግምገማ እንዲያልፍ ተደርጎ የነበረው ባክ ዩኤስኤ ተሰናብቷል፡፡ ይህ ኩባንያ እንዲወድቅ የተወሰነው ሌኖቮ አቅርቦት በነበረው ቅሬታ ምክንያት መሆኑ ይታወሳል፡፡በዚህም መሠረት በመጀመርያው ዙር ባክ ዩኤስኤና ሁዋዌ ወደ ፋይናንስ ዙር እንዲያልፉ ተደርጎ ነበር፡፡ ነገር ግን ለመንግሥት ግዥና ንብረት አስተዳደር ኤጀንሲ ቅሬታ ሰሚ ቦርድ ሌኖቮን ጨምሮ ቴክኖ የተባለው የአገር ውስጥ ኩባንያ ቅሬታቸውን አቅርበዋል፡፡ ጉዳዩን የተመለከተው ቦርዱም ከሌኖቮ በስተቀር ሌሎች ያቀረቡትን ቅሬታ ውድቅ አድርጓል፡፡ቦርዱ በሰጠው ውሳኔ መሠረት ሁዋዌና ሌኖቮ ወደ ፋይናንስ ግምገማው እንዲያልፉ ተደርጓል፡፡ በውሳኔውም መሠረት ሁዋዌና ሌኖቮ የታብሌት ኮምፒዮተሮችንና ፓወር ባንኮችን ለማቅረብ ለእያንዳንዳቸው ዋጋ አቅርበዋል፡፡ከሁለት ሳምንት በላይ በፈጀው የፋይናንስ ግምገማም፣ አገልግሎቱ ሁለቱ አቅራቢዎች ከሰጡት ዋጋ ዝቅተኛውን ተቀብሏል፡፡ በዚህም መሠረት አንድ ታብሌት ለማቅረብ 141.7 ዶላር የቀረበ ሲሆን፣ ለአንድ ፓወር ባንክ ደግሞ 15 ዶላር ቀርቧል፡፡ ይህ ዋጋ ዕቃዎቹን እስከ ቦሌ ዓለም አቀፍ ኤርፖርት ድረስ ለማቅረብ የተሰጠ ነው፡፡ከዚህም በተጨማሪ አንድ ታብሌትና ፓወር ባንክ ማዕከላዊ ስታትስቲክስ ኤጀንሲ ዋና መሥሪያ ቤት የሚገኝበት ፒያሳ ድረስ ለማድረስ 15.75 ብርና 14.63 ብር የትራንስፖርት ዋጋ ጠይቀዋል፡፡ በቀረበው አነስተኛ ዋጋ መሠረት ሁለቱ ኩባንያዎች ዕቃዎቹን እንዲያቀርቡ መወሰኑን፣ የአገልግሎቱ ዋና ዳይሬክተር አቶ ይገዙ ዳባ ለሪፖርተር አስረድተዋል፡፡አቅራቢዎቹ የሚያቀርቡዋቸው ዕቃዎች ከቀረጥ ነፃ እንደሚሆኑና ክፍያውን ማዕከላዊ ስታትስቲክስ ኤጀንሲ እንደሚሸፍነው ተገልጿል፡፡አገልግሎቱ ለሁለቱ ኩባንያዎች ታብሌት ኮምፒዩተሮችን እኩል እንዲያቀርቡ የጠየቀ ሲሆን፣ ፓወር ባንኮቹን በተመለከተ ለሌኖቮ 63 ሺሕ ፓወር ባንኮችን፣ እንዲሁም ሁዋዌ ደግሞ 53 ሺሕ ፓወር ባንኮችን እንዲያቀርብ ዕድሉን ሰጥቷል፡፡ሁለቱ ኩባንያዎች ከአገልግሎቱ ጋር ከሰባት የሥራ ቀናት በኋላ ኮንትራት እንደሚፈራረሙ ይጠበቃል፡፡ ለደኅንነትም ሲባል የታብሌቶቹ ባትሪዎች ሲቀርቡ እስከ 30 በመቶ ብቻ እንዲሞሉ ይደረጋል፡፡ ከአሁን ቀደም ኤጀንሲው ለዋናው የሕዝብ ቆጠራ ዝግጅት እንዲረዳው የሙከራ ቆጠራ ባለፈው ዓመት የጀመረ ሲሆን፣ በዚህም 220 የሚሆኑ የተመረጡ ቦታዎች በታብሌት ኮምፒዩተሮች የታገዘ ቆጠራ ተደርጎላቸዋል፡፡በ2010 ዓ.ም ኅዳር ወር ላይ እንደሚደረግ ለሚጠበቀው የሕዝብና ቤቶች ቆጠራ መንግሥት ሦስት ቢሊዮን ብር ገንዘብ የመደበ ሲሆን፣ ከአጠቃላይ ወጪው 40 በመቶ የሚሆነው በዓለም አቀፍ ዕርዳታ ሰጪ ድርጅቶች ይሸፈናል፡፡አገሪቱ ከዚህ በፊት የመጨረሻውንና ሦስተኛውን ቆጠራ በ1999 ዓ.ም. አድርጋለች፡፡ በዚህም ቆጠራ የኢትዮጵያ ሕዝብ ቁጥር 73.8 ሚሊዮን መድረሱ ይታወሳል፡፡ አሁን ባለው መረጃ መሠረት ደግሞ 100 ሚሊዮን ይጠጋል እየተባለ ነው፡፡